## Zakon o izmjenama i dopunama Zakona o društveno poticajnoj stanogradnji

### NN 76/2007 (23.7.2007.), Zakon o izmjenama i dopunama Zakona o društveno poticajnoj stanogradnji

# HRVATSKI SABOR

2407

Na
temelju članka 88. Ustava Republike Hrvatske, donosim

## ODLUKU

### O PROGLAŠENJU ZAKONA O IZMJENAMA I DOPUNAMA ZAKONA O DRUŠTVENO POTICANOJ STANOGRADNJI

Proglašavam
Zakon o izmjenama i dopunama Zakona o društveno poticanoj stanogradnji, kojega
je Hrvatski sabor donio na sjednici 6. srpnja 2007. godine.

Klasa:
011-01/07-01/75

Urbroj: 71-05-03/1-07-2

Zagreb,
13. srpnja 2007.

Predsjednik

**Stjepan Mesić, v. r.**

## ZAKON

### O IZMJENAMA I DOPUNAMA ZAKONA O DRUŠTVENO POTICANOJ STANOGRADNJI

Članak 1.

U
Zakonu o društveno poticanoj stanogradnji (»Narodne novine«, br. 109/01. i 82/04.), u članku 3. stavku 3. iza riječi:
»fizičkih osoba« umjesto zareza stavlja se točka, a riječi: »kao i osobama iz
članka 52. stavka 4. Zakona o najmu stanova (Narodne novine, br. 91/96. i 48/98.) koje koriste stan namijenjen za
nadstojnika zgrade« brišu se.

Članak 2.

U
članku 6. iza stavka 2. dodaju se novi stavak 3. i stavak 4. koji glase:

»(3)
U slučajevima iz stavka 2. kada jedinica lokalne samouprave osigurava
građevinsko zemljište Agencija od svake kupoprodaje stana, poslovnog prostora,
garaže ili garažno parkirnog mjesta na stambenom objektu isplaćuje jedinici
lokalne samouprave 35% cijene građevinskog zemljišta, koja je utvrđena u
ugovoru koji je zaključen između Agencije i jedinice lokalne samouprave iz
članka 17. stavka 4. ovoga Zakona. Isplata jedinici lokalne samouprave obavlja
se u roku od dva mjeseca po naplati Agencije od kupaca na temelju zaključenog
predugovora o kupoprodaji.

(4)
U slučajevima kada jedinica lokalne samouprave podmiruje troškove koji se
odnose na osiguranje uređenja komunalne infrastrukture i priključaka na
infrastrukturu Agencija od svake kupoprodaje stana, poslovnog prostora, garaže
ili garažno parkirnog mjesta na stambenom objektu isplaćuje jedinici lokalne
samouprave 35% cijene komunalne infrastrukture i priključaka na infrastrukturu
koja je utvrđena u ugovoru zaključenom između Agencije i jedinice lokalne
samouprave iz članka 17. stavka 4. ovoga Zakona. Isplata jedinici lokalne
samouprave obavlja se u roku od dva mjeseca po naplati Agencije od kupca na
temelju zaključenog predugovora o kupoprodaji.«

Dosadašnji
stavak 3. postaje stavak 5.

Članak 3.

U
članku 7. stavku 1. brojka: »30%« zamjenjuje se brojkom: »40 %«.

Iza
stavka 3. dodaje se stavak 4. koji glasi:

»(4)
U cijeni iz stavka 1. ovoga članka sadržana je i vrijednost komunalnog
doprinosa koju investitor plaća prilikom dobivanja akta na temelju kojeg se
može graditi. Komunalni doprinos, troškovi uređenja komunalne infrastrukture i
cijena priključka na komunalnu infrastrukturu iz stavka 2. i 3. ovoga članka ne
mogu biti veći od 20% vrijednosti etalonske cijene građenja.«

Članak 4.

Članak
13. mijenja se i glasi:

»Radi
zadovoljavanja stambenih potreba na određenom području u skladu s Programom
POS-a, posebno ako jedinica lokalne samouprave ne osigura dostatno građevinsko
zemljište, Agencija može na temelju ocjene podobnosti lokacije i opravdanosti
određene izgradnje prema uvjetima iz članka 17. stavka 3. ovoga Zakona, uz
prethodnu suglasnost ministra nadležnog za graditeljstvo:

–
kupiti građevinsko zemljište potrebno za izgradnju stanova, po cijeni koja ne
može biti viša od 20% etalonske cijene građenja ukupne korisne površine stanova
u građevini koja će se graditi na tom zemljištu,

–
osigurati financiranje uređenja komunalne infrastrukture i priključaka na
infrastrukturu do pune gotovosti, a koja ne može biti viša od 20% etalonske cijene
građenja ukupne korisne površine stanova u građevini koja će se graditi na tom
zemljištu.«

Članak 5.

Članak
18. briše se.

Članak 6.

U
članku 19. stavku 1. brojka: »30%« zamjenjuje se brojkom: »40%«.

Članak 7.

Iza
članka 28. dodaje se članak 28.a koji glasi:

*»Članak
28.a*

(1)
Vlasnik stana koji je stan kupio na temelju ovoga Zakona, bez obzira na način
plaćanja, stan ne može otuđiti, odnosno stvarnopravno
raspolagati istim u roku 10 godina od dana sklapanja ugovora o kupoprodaji.

(2)
Zabrana otuđenja, odnosno zabrana stvarnopravnog
raspolaganja nekretninama iz stavka 1. ovoga članka, upisat će se u zemljišne
knjige istodobno s upisom prava vlasništva kupca.

(3)
Iznimno, od određenog stavkom 1. ovoga članka, prodaja stana može se odobriti i
prije isteka roka od 10 godina, uz suglasnost Agencije, pod uvjetom da kupac
plati prodavatelju razliku između prodajne cijene stana i stvarne tržišne
cijene u vrijeme sklapanja ugovora.«

PRIJELAZNE I ZAVRŠNE
ODREDBE

Članak 8.

Postupci
pokrenuti prema odredbama Zakona o društveno poticanoj stanogradnji (»Narodne
novine«, br. 109/01. i 82/04.), a koji nisu dovršeni
do stupanja na snagu ovoga Zakona sklapanjem ugovora o kupoprodaji, dovršit će
se po odredbama ovoga Zakona.

Članak
9.

Ovaj
Zakon stupa na snagu osmoga dana od objave u »Narod­nim
novinama«.

Klasa:
370-01/07-01/01

Zagreb,
6. srpnja 2007.

HRVATSKI
SABOR

Predsjednik

Hrvatskoga sabora

**Vladimir Šeks, v. r.**

Zakon, NN 76/2007-2407
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)